Document ID: 32006D0360

KOMMISSIONENS BESLUTNING
af 28. februar 2006
om ændring af bilag II til Rådets beslutning 79/542/EØF for så vidt angår registreringerne for Brasilien, Montenegro og Serbien
(meddelt under nummer K(2006) 579)
(EØS-relevant tekst)
(2006/360/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, indledningen, artikel 8, stk. 1, første afsnit, og artikel 8, stk. 4, og
ud fra følgende betragtninger:
(1)
I del 1 i bilag I og II til Rådets beslutning 79/542/EØF af 21. december 1979 om en liste over tredjelande og dele af tredjelande og om dyre- og folkesundhedsbetingelser og udstedelse af veterinærcertifikat ved import til EF af levende dyr og fersk kød (2) er der opstillet en liste over tredjelande og dele af tredjelande, hvorfra det er tilladt for medlemsstaterne at importere visse levende dyr og fersk kød af disse.
(2)
I Kommissionens beslutning 2005/432/EF af 3. juni 2005 om dyre- og folkesundhedsbetingelser og standardcertifikater for import fra tredjelande af kødprodukter til konsum og om ophævelse af beslutning 97/41/EF, 97/221/EF og 97/222/EF (3) er der opstillet en liste over tredjelande og dele af tredjelande, hvorfra import af kødprodukter er tilladt. Ved nævnte beslutning fastlægges også standardfolke- og dyresundhedscertifikater og bestemmelser om, hvilken behandling produkterne skal underkastes.
(3)
Som følge af et udbrud af mund- og klovesyge i Brasilien blev beslutning 79/542/EØF ændret ved beslutning 2005/753/EF (4) for at ændre del 1 i bilag II til beslutning 79/542/EØF og dermed suspendere import af udbenet oksekød fra staterne Mato Grosso do Sul, Paraná og São Paulo.
(4)
For at sikre klarhed, sammenhæng og gennemsigtighed i regionaliseringen for henholdsvis fersk kød, jf. beslutning 79/542/EØF, og for kødprodukter, jf. beslutning 2005/432/EF, er det nødvendigt at ændre visse af regionaliseringsbeskrivelserne og de tidsmæssige restriktioner for Brasilien.
(5)
Serbien og Montenegro er endvidere en statsunion af to republikker med hver sit toldområde. De bør derfor opføres separat på listerne over tredjelande og dele af tredjelande, hvorfra import af kødprodukter er tilladt.
(6)
Beslutning 79/542/EØF bør derfor ændres i overensstemmelse hermed.
(7)
De i denne afgørelse fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Del 1 i bilag II til beslutning 79/542/EØF erstattes af teksten i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 28. februar 2006.

Labels: 3
17
5
6